
REPUBLIKA HRVATSKA						      
TRGOVAČKI SUD U SPLITU
Sukoišanska 6, Split                                                                              
REPUBLIKA HRVATSKA
RJEŠENJE
Trgovački sud u Splitu, po stečajnoj sutkinji Ani Golub Gruić, u postupku povodom prijedloga predlagatelja DALIBORA BIŠKA, vlasnika obrta za građevinarstvo DA-BIS INVEST, OIB: 47379449767, Imotski, Bruna Bušića 46, za otvaranje predstečajnog postupka, dana 17. prosinca 2015. godine   

r i j e š i o  j e 
	Odbacuje se prijedlog predlagatelja DALIBORA BIŠKA, vlasnika obrta za građevinarstvo DA-BIS INVEST, OIB: 47379449767, Imotski, Bruna Bušića 46, za otvaranje predstečajnog postupka.
		
Obrazloženje
Dana 2. prosinca 2015. godine kod ovog suda zaprimljen je prijedlog DALIBORA BIŠKA, vlasnika obrta za građevinarstvo DA-BIS INVEST, OIB: 47379449767, Imotski, Bruna Bušića 46, za otvaranje predstečajnog postupka.
Prema odredbi čl. 16. st. 1. Stečajnog zakona („Narodne novine“ broj 71/15, dalje: SZ) prijedlog za otvaranje stečajnoga postupka podnosi se sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika.
	Odredbom čl. 13. st. 1. SZ-a propisano je kako se u stečajnom postupku podnesci podnose na propisanim obrascima, ako je to ovim Zakonom određeno. Sadržaj i oblik obrazaca iz stavka 1. ovoga članka propisat će pravilnikom ministar nadležan za poslove pravosuđa (čl. 13. st. 2.). Ako podnesak nije podnesen na propisanom obrascu, sud će ga odbaciti kao nedopušten (čl. 13. st. 4.).
	Pravilnik o sadržaju i obliku obrazaca na kojima se podnose podnesci u predstečajnom i stečajnom postupku objavljen je u „Narodnim novinama“ broj 107/15 od 7. listopada 2015. Prema čl. 3. tog Pravilnika isti je stupio na snagu osmoga dana od dana objave u „Narodnim novinama“. Slijedom navedenog, taj pravilnik stupio je na snagu 15. listopada 2015., a prijedlog za otvaranje stečajnog postupka podnesen je 23. listopada 2015. Obrasci iz čl. 13. st. 1. SZ-a dostupni su,  u skladu s čl. 13. st. 3. SZ-a, na mrežnoj stranici e-Oglasna ploča sudova.

	S obzirom na to da u konkretnom slučaju prijedlog  za otvaranje stečajnoga postupka nije podnesen na propisanom obrascu, a niti sadržava podatke za identifikaciju dužnika i podnositelja prijedloga i popis imovine i obveza dužnika sud je na temelju odredbe čl. 13. st. 4. SZ-a u vezi s čl. 13. st. 1. i 16. st. 1. SZ-a riješio kao u izreci. 

U Splitu, 17. prosinca 2015. godine

SUTKINJA
ANA GOLUB GRUIĆ


UPUTA O PRAVNOM LIJEKU:
Predlagatelj ima pravo na žalbu protiv ovog rješenja u roku od 8 dana od dana primitka. Žalba se ulaže putem ovog suda Visokom trgovačkom sudu Republike Hrvatske u 2 primjerka.

DNA:
· predlagatelju
· mrežna stranica e-Oglasna ploča sudova 
· u spis

